b"\n_START_ARTICLE_\nAlexandra Connaught\n_START_PARAGRAPH_\nAlexandra Victoria Alberta Edwina Louise Connaught (s\xc3\xbcndinud Duff; 17. mai 1891 Richmond (London) \xe2\x80\x93 26. veebruar 1959 London) oli Briti kuningliku perekonna liige, Edward VII t\xc3\xbctret\xc3\xbctar. Alexandra ja tema \xc3\xb5de Maud Carnegie olid ainsad Briti monarhi t\xc3\xbctret\xc3\xbctred, kes said Suurbritannia ja Iirimaa printsessi tiitli nimetusega 'k\xc3\xb5rgus'.\n_START_SECTION_\nS\xc3\xbcnd\n_START_PARAGRAPH_\nAlexandra isa oli Fife'i 1. hertsog Alexander Duff ning ema printsess Louise, kuningas Edward VII ja kuninganna Alexandra vanim t\xc3\xbctar. _NEWLINE_Kuninganna Victoria pojat\xc3\xbctret\xc3\xbctrena ei kuulunud Alexandrale s\xc3\xbcnni j\xc3\xa4rgi tiitel 'Suurbritannia printsess' ega 'kuninglik k\xc3\xb5rgus'. Selle asemel oli ta hertsogi t\xc3\xbctrena leedi Alexandra Duff. S\xc3\xbcnnihetkel oli ta troonip\xc3\xa4rilusj\xc3\xa4rjestuses 4. kohal.\n_START_SECTION_\nPrintsess Alexandra\n_START_PARAGRAPH_\n1889. aastal oli Alexandra isast saanud Fife'i hertsog ja MacDuffi markii. Kui sai selgeks, et hertsogil ei s\xc3\xbcnni enam poega, tegi kuninganna Victoria 1900 temast uuesti Fife'i hertsogi ja MacDuffi markii. Teist hertsogkonda sai p\xc3\xa4randada ka naissoost p\xc3\xa4rijale, kui meessoost p\xc3\xa4rija puudus. _NEWLINE_5. novembril 1905 sai Alexandra emast kuninglik printsess. Seej\xc3\xa4rel tegi Edward VII Alexandrast ja tema \xc3\xb5est Maudist Suurbritannia ja Iirimaa printsessid tiitliga 'k\xc3\xb5rgus'. Sellest hetkest alates oli Alexandra 'Tema K\xc3\xb5rgus Fife'i printsess Alexandra'. Ta oli saanud oma tiitli mitte isalt, vaid valitsevalt monarhilt.\n_START_SECTION_\nFife'i hertsoginna\n_START_PARAGRAPH_\n1911. aasta detsembris elasid Duffid Maroko l\xc3\xa4hedal \xc3\xbcle laeva\xc3\xb5nnetuse. Ehkki keegi viga ei saanud, haigestus hertsog kopsup\xc3\xb5letikku ning suri 22. jaanuaril 1912 Egiptuses Asw\xc4\x81nis. Alexandrast sai Fife'i hertsoginna ja MacDuffi krahvinna.\n_START_SECTION_\nSuhted ja abielu\n_START_PARAGRAPH_\n1910. aasta paiku alustas Alexandra suhet Kreeka printsi Christophorosega, kes oli Alexandra emaema (kuninganna Alexandra) vennapoeg. Kuigi Alexandra ja Christophoros lootsid abielluda, katkestati kihlus, kuna kummagi vanemad polnud abieluga n\xc3\xb5us. _NEWLINE_15. oktoobril 1913 abiellus Alexandra prints Arthur Connaughtiga St Jamesi palees. Arthur oli kuninganna Victoria vanuselt kolmanda poja Arthuri ainus poeg. See oli teine abielu, mis s\xc3\xb5lmitud Suurbritannia printsi ja printsessi vahel. Eelmine oli s\xc3\xb5lmitud 1816 ja j\xc3\xa4\xc3\xa4nud lastetuks._NEWLINE_Abielupaaril oli \xc3\xbcks laps: Alastair Connaught, hilisem McDuffi krahv ja teine Connaughti hertsog (9. august 1914 \xe2\x80\x93 26. aprill 1942). _NEWLINE_P\xc3\xa4rast abiellumist viidati Alexandrale tavaliselt kui 'Tema Kuninglik K\xc3\xb5rgus Connaughti printsess Arthur' v\xc3\xb5i, m\xc3\xb5ningates ametlikes dokumentides 'Tema Kuninglik K\xc3\xb5rgus Connaughti printsess Arthur (Fife'i hertsoginna)'. Sellega j\xc3\xa4lgiti traditsiooni, mille kohaselt naine v\xc3\xb5tab oma abikaasa tiitli ja nimetuse, ehkki Alexandrale kuulus ka isiklik tiitel.\n_START_SECTION_\nHilisem elu\n_START_PARAGRAPH_\nEsimese maailmas\xc3\xb5ja ajal t\xc3\xb6\xc3\xb6tas Alexandra \xc3\xb5ena St Mary haiglas Londonis. Kui Arthurist sai 1920 L\xc3\xb5una-Aafrika kindralkuberner, s\xc3\xb5itis Alexandra temaga koos Pretoriasse ning t\xc3\xb6\xc3\xb6tas kohalikes haiglates. Inglismaale naasid nad 1923. 1937\xe2\x80\x931944 oli Alexandra riigin\xc3\xb5unik._NEWLINE_Ta suri oma kodus Londonis Primrose Hillis 1959 ning maeti Mar Lodge'i kabelisse. _NEWLINE_Kuna Alexandra ainus laps, hertsogkonna p\xc3\xa4rija Alastair oli surnud 1942, l\xc3\xa4ks Fife'i hertsogkond edasi Alexandra \xc3\xb5epojale James Carnegiele."